Rozhodnutie o naliehavom postupe
Predsedajúca
Ďalším bodom programu je hlasovanie o uplatnení naliehavého postupu, ktorý sa týka návrhu nariadenia Rady zavádzajúceho viacročný plán obnovy populácie tuniaka modroplutvého vo východnej časti Atlantického oceánu a v Stredozemnom mori.
Philippe Morillon
Vážená pani predsedajúca, dámy a páni, žiadosť o uplatnenie naliehavého postupu, ktorú tu dnes máme v súlade s článkom 134 rokovacieho poriadku, nám minulý týždeň predložila Rada a týka sa, ako ste už uviedli, návrhu nariadenia Rady zavádzajúceho viacročný plán obnovy populácie tuniaka modroplutvého vo východnej časti Atlantického oceánu a v Stredozemnom mori.
Cieľom návrhu je zaviesť nový plán obnovy, ktorý pre tieto oblasti odporučila Medzinárodná komisia pre zachovanie atlantických tuniakov na svojom zasadaní v novembri minulého roku.
Ako vo svojej žiadosti o naliehavý postup upozornila Rada, toto nariadenie musí vstúpiť do platnosti ešte pred začatím hlavnej rybárskej sezóny 15. apríla. Znamená to teda, že povinná konzultácia Parlamentu s cieľom pripraviť pôdu na dosiahnutie politickej dohody v rámci Rady v priebehu nasledujúcich týždňov sa musí uskutočniť počas tohto plenárneho zasadnutia.
S ohľadom na túto skutočnosť, ako aj fakt, že Európska únia musí plniť svoje medzinárodné záväzky a podporovať významné snahy zamerané na riešenie vážnej krízy týkajúcej sa populácie tuniaka modroplutvého, Výbor pre rybné hospodárstvo v Európskom parlamente jednohlasne schválil žiadosť o uplatnenie naliehavého postupu. Chcem vás preto vyzvať, aby ste v dopoludňajšom hlasovaní toto schválenie potvrdili.
José Ribeiro e Castro
(PT) Vážená pani predsedajúca, iba stručná procedurálna námietka k programu na tento týždeň. Streda 11. marca je európskym dňom obetí terorizmu. Tento dátum navrhol Parlament vo svojom hlasovaní, ktoré sa konalo 11. marca 2004. Následne sme diskutovali o hodnotení priestoru slobody, bezpečnosti a spravodlivosti. Bolo to v deň útokov na Madrid. Pôvodne bol navrhnutý 11. september, ale vzhľadom na tragédiu, ktorá sa v ten deň odohrala, Parlament hlasoval, aby to bol 11. marec.
Niekoľko dní po tom, 25. marca, ak mi dobre slúži pamäť, Európska rada schválila tento dátum ako európsky deň obetí terorizmu. Zajtra - 11. marca - máme plenárne zasadnutie a v programe nie je tomuto dňu venovaná ani len spomienka. Chcel by som vedieť, či sa v rámci plenárnej schôdze tento týždeň plánuje niečo podobné.
Predsedajúca
Vážený pán Ribeiro e Castro, som presvedčená, že zajtra počas otvorenia plenárneho zasadnutia urobí predsedníctvo vyhlásenie týkajúce sa dňa, o ktorom ste sa zmienili, ako aj osobitných okolností. Bude to príspevok v tejto súvislosti.
